GiliGold/VAD_KnessetCorpus huggingface dataset:
תת-ניצב אילן פרץ: תפקיד המשטרה בחברה דמוקרטית, כפי שהתייחסו אליו כמה חברי כנסת, הוא שמירה על החוק, על אכיפת החוק, על הפרשנות, על עשיית איזונים נכונים ומתאימים והגנה על זכויות שנרמסות ונפגעות.
תת-ניצב אילן פרץ: התפקיד הזה מעמיד את המשטרה בתקופה הזאת באתגר מאוד משמעותי.
תת-ניצב אילן פרץ: זאת פעם רביעית שאני מופיע בפני הוועדה, וכבר התייחסתי בכמה הזדמנויות לחלק מהדברים שעלו.
תת-ניצב אילן פרץ: באכיפה, בטח כשהתקנות שיצאו משתנות ומאתגרות גם את הציבור וגם אותנו, אחד הדברים הכי חשובים הוא שיתוף הפעולה של הציבור.
תת-ניצב אילן פרץ: מידת הצייתנות או שיתוף הפעולה של הציבור עם התקנות הם המידה שבה אנחנו יכולים כמדינה להצליח ולעמוד בהורדת התחלואה.
תת-ניצב אילן פרץ: מצד שני, ברור לנו שהיכן שאין שיתוף פעולה של הציבור, אנחנו נדרשים לעשות אכיפה.
תת-ניצב אילן פרץ: גם בישיבות הוועדה הקודמות הסברתי את המדיניות של משטרת ישראל, אבל אני אגיד קודם כל משהו על הרוח.
תת-ניצב אילן פרץ: אנחנו חושבים על היום שאחרי.
תת-ניצב אילן פרץ: לנו, במשטרת ישראל, יש את היום שלמוחרת.
תת-ניצב אילן פרץ: היום שלמוחרת הוא לא יום שאני הייתי רוצה לקום אליו ולראות שאמון הציבור במשטרה נפגע בצורה כזאת, שלא נוכל לשקם אותו כי המשימה שקיבלנו, בתוך כל העומס המטורף הזה, היא משימה שפגעה באמון.
תת-ניצב אילן פרץ: במהלך הדיון, גם ברחובות וגם בתקשורת אני שומע התבטאויות שמאוד מאוד קשה לי לשמוע, גם כשוטר וגם כאזרח – אני חייב להגיד שלפעמים אני מוריד את המדים.
תת-ניצב אילן פרץ: היכן שאין לגיטימיות, יותר קשה לנו לאכוף; יותר קשה לנו לגייס את שיתוף הפעולה של הציבור.
תת-ניצב אילן פרץ: חשוב לנו היום שלמוחרת.
תת-ניצב אילן פרץ: אנחנו לא רוצים לשפוך את התינוק עם המים.
תת-ניצב אילן פרץ: אנחנו מנסים לייצר את האיזונים בצורה הטובה ביותר.
תת-ניצב אילן פרץ: ברור שבדרך אנחנו טועים; ברור שבדרך אנחנו יכולים לטעות בשיקול הדעת, וגם בפעילות מבצעית לקבל החלטות שאולי ייקחו אותנו למקומות שלא היינו רוצים להגיע אליהם.
תת-ניצב אילן פרץ: גם אני נוכח בהפגנות – הייתי שלשום בהפגנה והייתי גם ביום שלישי שעבר.
תת-ניצב אילן פרץ: הייתי בבלפור מספיק פעמים, אני מלווה את השוטרים ואת המפגינים, ואני נותן למשטרה ציון עובר עם תעודת כבוד.
תת-ניצב אילן פרץ: מה-25 באוגוסט ועד היום, גברתי יושבת-הראש וחברי הכנסת, יש מעל 900 מוקדים של מחאות, שהמשטרה אפשרה.
תת-ניצב אילן פרץ: אנחנו מאפשרים מחאות.
תת-ניצב אילן פרץ: אנחנו מאפשרים מחאות כדי לאבטח את הציבור, כדי לשמור על הסדר, כדי להכווין תנועה.
תת-ניצב אילן פרץ: יש תקנות שאנחנו לא רואים אותן, כאילו הן נכתבו על ידי הכנסת ואושרו בממשלה; אותיות מתות שהן המלצה לציבור.
תת-ניצב אילן פרץ: משתוללת פה מגפה ואנחנו בהחלט רואים את עצמנו לוקחים חלק במאמץ המטורף של הורדת התחלואה והצלת חיים.
תת-ניצב אילן פרץ: ככה אנחנו רואים את זה.
תת-ניצב אילן פרץ: אנחנו נאבקים באירוע הזה כמו כל הציבור מחודש מרס, עם כל המשמעויות של זה.
תת-ניצב אילן פרץ: אנחנו מגנים כל אלימות בתוך המשטרה.
תת-ניצב אילן פרץ: נושא של אלימות שוטרים שעולה וצץ בכל פעם, חדשות לבקרים – עוד סרטון מביך, עוד תמונה כזאת, עוד פרשנות כזאת – אלה תמונות שגם לי, בחלק מהמקרים, לא נעים לצפות בהן.
תת-ניצב אילן פרץ: אנחנו בארגון מגנים אלימות; אנחנו לא רוצים שוטרים אלימים.
תת-ניצב אילן פרץ: זה לא עושה לנו טוב, זה עושה לנו נזק.
תת-ניצב אילן פרץ: אנחנו מוקיעים את זה ולא רוצים לראות את זה.
תת-ניצב אילן פרץ: אנחנו מטפלים בזה בצורה נחושה.
תת-ניצב אילן פרץ: שמעתי את הדברים של חבר הכנסת עופר כסיף, ואני חושב שהיה מרתק לשמוע אותם.
תת-ניצב אילן פרץ: הוא ניתח את זה לפי ארבעה גורמים שמובילים לאלימות משטרתית.
תת-ניצב אילן פרץ: אומנם הוא הביא מאמר משנת 1992, לפני כמעט עשרים שנה, אבל גם ברמה האישית – בגיוס של השוטר, במיונים של השוטר – אנחנו מנסים לאתר אנומליות גם של גזענות, גם של אלימות.
תת-ניצב אילן פרץ: גם במהלך ההכשרה שלו, הערכים שאנחנו מקנים לו, גם בהדרכות, בהכנה המנטלית למשימה.
תת-ניצב אילן פרץ: זאת לא הייתה משימה פשוטה.
תת-ניצב אילן פרץ: כשקיבלנו על עצמנו את האחריות בחודש מרס, ידענו שאנחנו לקראת משימה אחרת.
תת-ניצב אילן פרץ: שזה ציבור נורמטיבי מלא, מלא מלא מקצה לקצה.
תת-ניצב אילן פרץ: אנחנו חייבים להיות שוויוניים, אנחנו חייבים להיות הוגנים, והמילים חמלה, סבלנות והוגנות הן חלק מהתדריכים שלנו.
תת-ניצב אילן פרץ: שמעתי את התדריכים ביום שבת ושמעתי את התדריך ביום שלישי, של מפקד תחנת לב תל אביב.
תת-ניצב אילן פרץ: אני רואה את המדיניות שמופצת, את המסרים שמפיצים ממלא מקום המפכ"ל והמפקדים.
תת-ניצב אילן פרץ: אני חושב שצריך להסתכל בפרופורציות גם על האירועים, וקורים אירועים שצריך להתייחס אליהם.
תת-ניצב אילן פרץ: אנחנו מצפים שבכל אירוע כזה, גם מפגין שנרמסה הזכות שלו – במעצר או באלימות של שוטר כפי שהוא מפרש אותה – שהאירועים האלה ייבדקו ויטופלו.
מיכל (מיקי) חיימוביץ': תת-ניצב פרץ, אם אתה יכול להתייחס.
מיכל (מיקי) חיימוביץ': עלו פה הרבה מאוד פרקטיקות שנהוגות על ידי המשטרה בתקופה האחרונה, ואני חושבת שחסר מאוד ההסבר שלכם לשאלה מה עומד מאחורי זה.
מיכל (מיקי) חיימוביץ': בעיקר מול הטענות שיש פה ענישה שהיא לא מידתית.
מיכל (מיקי) חיימוביץ': אין לנו עוד הרבה זמן, לצערי הרב, והשיח פה הידרדר הרבה פעמים למקומות שלא מקדמים אותנו.
מיכל (מיקי) חיימוביץ': אני מבקשת מאוד, אם אתה יכול, קודם כל, לתת את ההתייחסות שלכם לסוגיית המכלאות.
מיכל (מיקי) חיימוביץ': השיטה של ה-corraling, שלא מתאימה לשימוש בעידן של קורונה.
מיכל (מיקי) חיימוביץ': אתם מצופפים אנשים וגורמים להם לסכנה.
ע'דיר כמאל מריח: אם יורשה לי להשלים את דברייך, אדוני, זה נוגד כל היגיון בריא.
ע'דיר כמאל מריח: אם אתה מגדר אותם, אתה מגביר את הצפיפות.
ע'דיר כמאל מריח: זאת פיזיקה פשוטה.
ע'דיר כמאל מריח: למה אתם עושים את זה?
ע'דיר כמאל מריח: אתה יכול להסביר לנו למה אתם עושים את זה?
תת-ניצב אילן פרץ: כן, אני יכול להסביר.
תת-ניצב אילן פרץ: אני לא ארד לסמנטיקה, כפי שאתם הגדרתם את זה ככליאה.
תת-ניצב אילן פרץ: במוצאי שבת צעדתי לצד המפגינים וחלק מהמפגינים מתגאים בזה שהם הלכו 12 ו-15 קילומטרים, צעדו ברחובות תל אביב כשבעצם אנחנו מדברים על תהלוכה בניגוד לחוק.
תת-ניצב אילן פרץ: אגב, לא היו שוטרים סביב כיכר הבימה, לא היו שוטרים סביב כיכר רבין וגם לא בצמתים אחרים.
תת-ניצב אילן פרץ: אנחנו יוצאים מנקודת הנחה שהציבור משתף פעולה, נמצא בטווח של 1,000 מטרים מהבית ומוחה בצורה לגיטימית, כמו שהתירו לו התקנות והחוק.
תת-ניצב אילן פרץ: ליווינו את התהלוכות גם כשהתחילו תהלוכות לא חוקיות.
תת-ניצב אילן פרץ: אני אזכיר לכם דריסה של מפגינה ממש לפני שבוע ימים, תקיפה של זוג שיצא להפגין בבת ים, שם אישה קיבלה מכות והבעל הוכה.
תת-ניצב אילן פרץ: וכולי.
תת-ניצב אילן פרץ: אנחנו מאבטחים את זה, יש לזה השפעות על התנועה, יש לזה השפעות על צירי הפינוי לבתי החולים וכולי.
תת-ניצב אילן פרץ: אני לא אלאה אתכם.
תת-ניצב אילן פרץ: ליווינו את התהלוכה מתוך הבנה שחלק מהציבור שמשתתף בתהלוכה גר בטווח של 1,000 מטרים.
תת-ניצב אילן פרץ: הלכנו לאורך קילומטרים לצד התהלוכה.
תת-ניצב אילן פרץ: הנחנו שבאותה נקודת זמן התהלוכה גלשה גם מבחינת מרחק וגם מבחינת היכולת שלנו להכיל את כמות האנשים.
תת-ניצב אילן פרץ: בסוף נשאר גרעין שבמודע מפר את החוק, במודע מפר את הסדר ובמודע מאתגר את המשטרה.
מיכל (מיקי) חיימוביץ': תת-ניצב פרץ, אני מבינה ואתה צודק.
מיכל (מיקי) חיימוביץ': אתם מאבטחים, אתם מכילים ונתתם בשבת האחרונה לתהלוכה עצומה ללכת ברחובות תל אביב.
מיכל (מיקי) חיימוביץ': אנשים לא מבינים את גודל התהלוכה הזאת.
מיכל (מיקי) חיימוביץ': היו שם שני מקרים: דבר אחד הוא המעצור שעשיתם בארלוזורוב, כלאתם אותם בין גדרות ויש שם פציעות קשות.
מיכל (מיקי) חיימוביץ': קיבלתי עדויות מאוד מאוד קשות על מה שקרה שם.
מיכל (מיקי) חיימוביץ': הדבר השני הוא בסוף, בכיכר הבימה העצומה.
מיכל (מיקי) חיימוביץ': היו שם כ-200 אנשים וגם אז סגרתם את הכיכר, לא נתתם להם לצאת והם יודעים שמי שיוצא מקבל דוח.
מיכל (מיקי) חיימוביץ': אני לא מבינה למה אתם לא נותנים לאנשים לצאת משם.
ינון אזולאי: זה פי 10 ממה שמותר.
קרן ברק: יש להם דרך לצאת - - -
מיכל (מיקי) חיימוביץ': אין דרך לצאת.
מיכל (מיקי) חיימוביץ': אני עברתי שם את כל הפתחים, אני הייתי שם.
מיכל (מיקי) חיימוביץ': אל תגידי לי.
מיכל (מיקי) חיימוביץ': אני הייתי שם ולא נתנו להם לצאת משום מקום.
מיכל (מיקי) חיימוביץ': זאת כליאה, זאת כליאה של אנשים בכיכר עצומה.
קרן ברק: באמת?
קרן ברק: כליאה?
מיכל (מיקי) חיימוביץ': כן, באמת.
מיכל (מיקי) חיימוביץ': באמת זאת כליאה.
קרן ברק: מעניין ממתי אכפת לך כליאה.
קרן ברק: כשאותי כולאים בתוך קיבוץ ניר דוד.
קרן ברק: אז זה לא מעניין אותך, נכון?
קרן ברק: לא, באמת.
קרן ברק: פתאום זה נורא מעניין אותך.
ינון אזולאי: - - - היית יכולה לצאת.
מיכל (מיקי) חיימוביץ': די, די עם הפופוליזם הזה.
אופיר כץ: אבל מדברים איתם ומסבירים להם.
אופיר כץ: שמעת שהוא אומר, שנתנו להם ללכת לאורך קילומטרים וזה גם לא בסדר.
מיכל (מיקי) חיימוביץ': אני מדברת על הסוף.
מיכל (מיקי) חיימוביץ': אנחנו מדברים כרגע על אקט הכליאה, שאין לו הצדקה.
מיכל (מיקי) חיימוביץ': אין הצדקה לאקט הכליאה ב-12 בלילה, ב-1 בלילה.
מיכל (מיקי) חיימוביץ': אין סיבה.
מיכל (מיקי) חיימוביץ': לשחרר, לתת להם ללכת הביתה.
אופיר כץ: הוא אומר לך שהם הולכים למקום שבו המשטרה תתחיל לאבד שליטה.
אופיר כץ: הם יחסמו צירים.
מיכל (מיקי) חיימוביץ': זה לא נכון.
ינון אזולאי: אופיר, אתה יודע מה הבעיה?
ינון אזולאי: היו שם 180 איש שעברו על החוק, כי הפגנה מותרת רק ל-20 אנשים.
מיכל (מיקי) חיימוביץ': זה היה בכיכר הבימה ואין שם שום הגבלה.
ינון אזולאי: מיקי, זה נגד התקנות.
ינון אזולאי: הפגינו שם 200 אנשים, היו שם כאלה שעברו את 1,000 המטרים.
קרן ברק: וגם יש נתיב יציאה.
קרן ברק: זה שהיא לא ראתה אותו, לא אומר שאין נתיב יציאה.
מיכל (מיקי) חיימוביץ': אני עברתי את כל הפתחים.
מיכל (מיקי) חיימוביץ': אני עושה את העבודה שלי לעומק, לא סתם מקשקשת.
ינון אזולאי: כשאתה כולא אותם במקום, גם זאת בעיה.
מיכל (מיקי) חיימוביץ': חברי הכנסת כץ וינון אזולאי.
מיכל (מיקי) חיימוביץ': יש עוד כמה נקודות שצריך להבהיר.
מיכל (מיקי) חיימוביץ': תת-ניצב פרץ, אנחנו איתך.
תת-ניצב אילן פרץ: אני גם הייתי בארלוזורוב עם הצוללת הוורודה, באותה נקודה שבה לכאורה נכלאו אנשים.
תת-ניצב אילן פרץ: בסופו של דבר, בחודש האחרון כמעט 3,000 איש הפרו בידוד, חולים ומבודדים.
תת-ניצב אילן פרץ: האחריות שלנו והחובה שלנו – גם הציבור מצפה מאיתנו לזה – בהרבה נקודות זמן לעשות בידוק של האנשים.
תת-ניצב אילן פרץ: לאחר שהאזרחים האלה, אותם מפגינים והולכים, הגיעו לנקודה שבה יכולנו להכיל את האירוע, עם גרעין מאוד מצומצם ומאוד ספציפי, אפשרנו צירי יציאה שבהם יש בידוק משטרתי מלא.
תת-ניצב אילן פרץ: זה אומר שאנחנו נרשום את הקהל, אנחנו נבדוק מאיפה הוא בא.
ע'דיר כמאל מריח: אדוני, איך אתה מסביר את הפציעות שהיו?
ע'דיר כמאל מריח: היו שם הרבה פציעות.
תת-ניצב אילן פרץ: אלה שני דברים שונים.
קרן ברק: בהפגנות נפצעים.
מיכל (מיקי) חיימוביץ': הפציעות היו בחסימה בארלוזורוב, והחסימות היו בהבימה בשבת הקודמת ובלה גארדיה.
תת-ניצב אילן פרץ: בארלוזורוב אני הייתי עד למפגינים שביקשו לפרוץ את קו השוטרים שעמדו מולם.
תת-ניצב אילן פרץ: הם פשוט הסתערו, ואתם יכולים לראות בהקלטות - - -
מיכל (מיקי) חיימוביץ': ברגע שאתם עוצרים, ברגע שאתם חוסמים ויש תהלוכה שבאה, פשוט נוצר לחץ.
מיכל (מיקי) חיימוביץ': שם היו גם גדרות בגלל העבודות בארלוזורוב.
מיכל (מיקי) חיימוביץ': אני אומרת לך, אנשים שם נפצעו ובנס לא קרה שם אסון.
מיכל (מיקי) חיימוביץ': למה החלטתם לעצור דווקא שם?
אופיר כץ: מה זה "נוצר לחץ"?
אופיר כץ: יש מחסום משטרתי, צריך לעצור.
מיכל (מיקי) חיימוביץ': יש תהלוכה שהולכים בה אלפי אנשים.
רם בן ברק: גברתי היושבת-ראש, אנחנו ביקשנו מהמשטרה את הסרטונים של השוטרים.
רם בן ברק: כבר ארבע או חמש פגישות אנחנו מבקשים את הסרטונים של השוטרים.
רם בן ברק: קיבלנו אותם עד היום?
מיכל (מיקי) חיימוביץ': לא.
רם בן ברק: למה לא קיבלנו?
רם בן ברק: אתה יודע למי נתנו?
רם בן ברק: את הסרט שאמיר השכל אומר את השטויות שלו, את זה מייד הדליפו לעמית סגל.
רם בן ברק: את זה צ'יק-צ'ק הדליפו, אבל כשאנחנו מבקשים בתור ועדה פרלמנטרית לקבל סרטונים שיחזקו את העמדה של המשטרה, אנחנו לא מקבלים את זה.
רם בן ברק: למה כשאנחנו מבקשים אנחנו לא מקבלים?
רם בן ברק: תסביר לי.
רם בן ברק: כי המשטרה הזאת נעשתה, לצערי הרב – לא המשטרה, לא השוטרים.
רם בן ברק: אין לי שום בעיה עם השוטרים ואני מצדיע להם.
רם בן ברק: הם עושים עבודת קודש.
רם בן ברק: המשטרה חשובה בשביל לשמור על הדמוקרטיה והכול נכון, אבל יש במשטרה אווירה של פוליטיזציה.
רם בן ברק: זה התחיל מראש הממשלה, שתוקף את המשטרה הזאת כבר ארבע-חמש שנים, שומט את הלגיטימיות שלה בעיני הציבור.
רם בן ברק: זה ממשיך במינוי של השר לביטחון פנים ובאי-מינוי מפכ"ל.
רם בן ברק: זה מה שקורה היום, ואת התוצאות אנחנו רואים היום.
רם בן ברק: לגבי ההפגנות, אני אומר לך שלא ראיתי הפגנות כאלה.
רם בן ברק: המון רב הולך ברחובות, אין ונדליזם, אין אלימות.
רם בן ברק: תסתכל מה קורה באירופה כשהם מפגינים.
אופיר כץ: זאת עבירה על החוק.
רם בן ברק: אני לא יודע מה זה עבירה על החוק.
קרן ברק: החוק שאתה קבעת - - -
ינון אזולאי: את ההפגנות צריך להפסיק, אין מה לעשות.
ינון אזולאי: כולנו רוצים, כל אחד עם הרצונות שלו.
ינון אזולאי: זה רוצה חתונה גדולה - - -
רם בן ברק: ינון, אני לא הפרעתי לך.
מיכל (מיקי) חיימוביץ': ינון, ינון, בבקשה.
רם בן ברק: בתל אביב אין בעיה להביא 2,000 איש ברדיוס של קילומטר.
רם בן ברק: זה שהחלטת שהם לא בטווח של קילומטר, זה סיפור אחר.
מיכל (מיקי) חיימוביץ': אני אומרת לך, שרבים בתל אביב פשוט מסתובבים מהבימה לאבן גבירול ולארלוזורוב.
אופיר כץ: למה זה מתחיל?
אופיר כץ: כי יש שלב שבו הם הולכים לאיזה רחוב שלא בתיאום עם המשטרה, חוסמים ציר שאסור להם לחסום.
רם בן ברק: אז מה?
רם בן ברק: זאת הפגנה, זאת הפגנה כנגד הממשלה.
רם בן ברק: תבין.
רם בן ברק: זאת הפגנה כנגד הממשלה, והמשטרה, אם היה לה שכל, היא הייתה מכילה את זה.
רם בן ברק: לא היה קורה כלום אם היא הייתה מכילה את זה.
רם בן ברק: אתה לא מבין את זה?
מיכל (מיקי) חיימוביץ': החסימה היא שיוצרת את הלחץ, היא שיוצרת בסוף את האלימות.
רם בן ברק: אותו דבר בבני ברק ובירושלים, באזורים החרדיים.
רם בן ברק: אם הם היו מכילים ולא עושים פרובוקציות, זה גם היה נגמר בלי אלימות.
רם בן ברק: יש שם איזושהי החלטה לפוצץ את ההפגנות האלה.
אופיר כץ: עובדה שיש הפגנות שנגמרו ללא אירועי אלימות.
אופיר כץ: לא כל ההפגנות הסתיימו עם פצועים.
רם בן ברק: לצערי הרב, כן.
מיכל (מיקי) חיימוביץ': חברי הכנסת כץ ורם בן ברק, יש לנו עוד רבע שעה.
מיכל (מיקי) חיימוביץ': יש עוד כמה דברים שאנחנו רוצים ללבן עם תת-ניצב אילן פרץ.
מיכל (מיקי) חיימוביץ': אני מבקשת מכם, בואו ננסה לקבל קצת תשובות.
מיכל (מיקי) חיימוביץ': תת-ניצב פרץ, בשלב הזה, כשאתם כולאים, חוסמים ולא נותנים לעבור, יש חלוקת דוחות כאקט של ענישה.
מיכל (מיקי) חיימוביץ': אתם פשוט עושים את זה ואני לא מבינה למה ההתעקשות הזאת.
מיכל (מיקי) חיימוביץ': הרי אתם יודעים שהחבר'ה הצעירים האלה יחזרו, הם לא עובדים, אין להם פרנסה.
מיכל (מיקי) חיימוביץ': למה אתם משתמשים בדוחות כאקט ענישה בשלב הזה?
מיכל (מיקי) חיימוביץ': בשלב שכולם רוצים ללכת הביתה, למה אתם לא נותנים להם ללכת הביתה?
תת-ניצב אילן פרץ: גברתי, הדברים שאמר חבר הכנסת בן ברק מאוד צודקים.
תת-ניצב אילן פרץ: חלק גדול מהמפגינים לא עוברים על החוק, פועלים על פי ההנחיות, שומרים על ההנחיות ואני חושב שמה שהוא מתאר בחלק מהדברים הוא תיאור נכון ומדויק.
תת-ניצב אילן פרץ: אני חושב שאנחנו גם מכילים ופועלים בהתאם.
תת-ניצב אילן פרץ: לגבי הדוחות, אני מנסה להבין האם יש למישהו ששומע את הדברים ספק שמדובר בהפרת סדר.
ינון אזולאי: כן, כן.
ינון אזולאי: יש אברך שיצא מהקהילה – אני יכול לתת לך את הפרטים שלו – הוא עבר במקום, תפסתם אותו ונתתם לו דוח על כלום.
מיכל (מיקי) חיימוביץ': ואני יודעת על אנשים שהיו בהפגנות מעבר ל-1,000 מטר, ולא קיבלו דוחות.
מיכל (מיקי) חיימוביץ': כלומר, הקטע של ה-1000 מטר לא קונסיסטנטי ובמקומות מסוימים אתם לא נותנים את הדוחות האלה.
מיכל (מיקי) חיימוביץ': תראו את הדוח שנתתם, תראו את האכיפה שלכם ואת הקנסות.
מיכל (מיקי) חיימוביץ': אין שום הלימה בין הכמויות של האנשים באירועים בירושלים, לבין מה שקורה בתל אביב.
מיכל (מיקי) חיימוביץ': אין שום יחס.
ע'דיר כמאל מריח: אם יורשה לי, תת-ניצב פרץ, ודאי שיש ספק.
ע'דיר כמאל מריח: ודאי שיש חוסר אמון גם אצלנו כאן בבית הזה, ובכלל אצל האזרחים.
ע'דיר כמאל מריח: גם את, כבוד יושבת-הראש, וגם עפר ציין שהגשתם בקשות בכתב גם לממלא מקום המפכ"ל, גם לסגן וגם לניצבים.
ע'דיר כמאל מריח: העובדה שלא נשלח אף אחד מהם לכאן, יש בה פגם.
ע'דיר כמאל מריח: יש בה עדות שמשהו לקוי שם.
ע'דיר כמאל מריח: יש בה פחד.
ע'דיר כמאל מריח: אני באמת מרחמת עליכם יותר מהאזרחים, כי כנראה מופעל עליכם לחץ כל כך אדיר, שהפכתם להיות כלי פוליטי, לא יותר ולא פחות.
ינון אזולאי: אל תיקחו את זה למקום הזה.
ע'דיר כמאל מריח: אני לוקחת את זה למקום הזה, סלח לי.
ע'דיר כמאל מריח: אמרתי שאני מרחמת עליהם, כי אני חושבת שמופעל עליהם לחץ אדיר.
רם בן ברק: ינון, לא אנחנו לוקחים את זה לשם.
רם בן ברק: מי שלוקח את זה לשם זה ראש הממשלה והשר.
ע'דיר כמאל מריח: עובדה שבדיון כל כך חשוב, לא נשלח לכאן גורם בכיר שיספק תשובות.
ע'דיר כמאל מריח: יש כאן לקונה.
ינון אזולאי: אתם הופכים את העניין לפוליטי, והמשטרה לא במשחק הפוליטי.
ינון אזולאי: זה לא נכון, המשטרה לא במשחק הפוליטי.
ינון אזולאי: אל תיקחו את המשטרה לשם.
מיכל (מיקי) חיימוביץ': חברים, אנחנו שוב מדברים בינינו, ועם כל הכבוד לחברי הכנסת, אנחנו מדברים כבר במשך שעתיים ואנחנו לא נותנים לא למשטרה ולא לשטח לדבר.
מיכל (מיקי) חיימוביץ': קדימה.
רם בן ברק: כל עושי הכותרות דיברו וברחו.
מיכל (מיקי) חיימוביץ': נכון, אני מתנצלת.
מיכל (מיקי) חיימוביץ': אני לא יכולה להגן על זה.
ינון אזולאי: שלמה אמר שמיקי מוציאה כותרת, והיא פה.
תת-ניצב אילן פרץ: אין ספק שמדובר בהפרת סדר.
תת-ניצב אילן פרץ: אין ספק.
תת-ניצב אילן פרץ: אתם יכולים לראות שלמרות האבולוציה שעברנו מצד המפגינים, המשטרה עברה תהליך דומה ואולי קצת הפוך.
תת-ניצב אילן פרץ: לראייה, בהיערכות האחרונה ביום שבת היינו בלי שוטרים בחזית.
תת-ניצב אילן פרץ: אנחנו הכלנו תהלוכות ומה שגברתי יושבת-הראש אומרת זה, בואו תעצרו את התהלוכה כשהיא מתחילה ותנו דוחות שם, ואל תיתנו להם לצעוד אפילו 2,000 מטרים.
תת-ניצב אילן פרץ: אני אומר דווקא ההפך, נכון, שוטרים מפעילים שיקול דעת ולא על כל הפרה הם נותנים דוח.
תת-ניצב אילן פרץ: אני לא יודע להיכנס למוחו של השוטר בכל אירוע ובכל החלטה ספציפית.
מיכל (מיקי) חיימוביץ': בהפגנה האחרונה עם עשו פנצ'ר באופניים.
מיכל (מיקי) חיימוביץ': זה ממש לא קידם שום דבר.
תת-ניצב אילן פרץ: זאת ועדה מכובדת, ואם יש ספק לגבי חוקיות התהלוכה, אפשר לפתוח את זה.
תת-ניצב אילן פרץ: אם אין ספק, האם אתם מצפים שהמשטרה תאכוף את החוק?
תת-ניצב אילן פרץ: תשמור על הסדר?
תת-ניצב אילן פרץ: תשמור על הביטחון?
תת-ניצב אילן פרץ: יושבים עכשיו אנשים חכמים ובונים תוכנית יציאה מהסגר, תוכנית רמזור.
תת-ניצב אילן פרץ: הם אומרים: אנחנו נעשה ככה וככה, ובהערים האדומות נעשה ככה ונעשה מחסומים.
תת-ניצב אילן פרץ: תגידו, מישהו אמור לאכוף את זה אם אנשים לא יצייתו?
תת-ניצב אילן פרץ: אתם מצפים לשיתוף פעולה מהציבור, מה קורה עם אנשים שלא משתפים פעולה?
תת-ניצב אילן פרץ: האם אתם מצפים שהמשטרה תעמוד בצד ותעלים עין?
תת-ניצב אילן פרץ: האם אתם מצפים שהמשטרה תגיד: לא, בזה אנחנו לא מטפלים?
תת-ניצב אילן פרץ: אנחנו רואים את עצמנו שותפים, אנחנו רואים את עצמנו שותפים למאמץ הלאומי.
תת-ניצב אילן פרץ: אנחנו לא רוצים לשפוך את התינוק עם המים, אבל לצערי יש מקומות ויש דברים שמותחים את גבולות החוק, מפרים את הסדר בבוטות ומאלצים את המשטרה – מאלצים.
תת-ניצב אילן פרץ: אני רוצה להשתמש במילה הזאת, כי נוח לי איתה – מאלצים את המשטרה להשתמש בסמכויות שניתנו לה על פי חוק, על פי דין.
ינון אזולאי: גם להרביץ לילד זה על פי חוק ועל פי דין?
ינון אזולאי: גם להרביץ לילד ולזרוק אותו?
ינון אזולאי: לא, שיגיד.
מיכל (מיקי) חיימוביץ': הוא דיבר על המקרים האלה.
ינון אזולאי: אז שיגיד.
אופיר כץ: מקרים כאלה, שיטופלו בחומרה.
אופיר כץ: מקרים כאלה פוגעים באמון הציבור.
ינון אזולאי: אני מדבר רק על המקרים הקיצוניים.
ינון אזולאי: אמרתי שהמשטרה עושה עבודה טובה.
ינון אזולאי: אני חושב שפרגנתי למשטרה, אבל מצד שני צריך להוציא את העשבים השוטים, ואנחנו לא רואים את זה.
ינון אזולאי: זאת הבעיה שלנו.
מיקי לוי: הוא אמר את זה בתחילת דבריו.
מיכל (מיקי) חיימוביץ': סליחה, תת-ניצב פרץ, אתה צודק בדברים האלה ועל זה אנחנו מדברים, אבל ברגע שמקועקע האמון, יש בעיה קשה.
מיכל (מיקי) חיימוביץ': אנחנו רואים שההפגנות רק מתעצמות והן לא יסתיימו.
מיכל (מיקי) חיימוביץ': מה הצעדים הרוחביים שאתם מתכוונים לעשות במסגרת הפקת הלקחים עד עכשיו, ממה שראינו בשבועיים האחרונים?
תת-ניצב אילן פרץ: כל זירה היא זירה שונה, והמפקדים סוברניים לקבל החלטות ולנהוג בגמישות.
תת-ניצב אילן פרץ: אנחנו כן עושים למידה רוחבית.
תת-ניצב אילן פרץ: באירועים האחרונים לא הצבנו גדרות וגם לא שוטרים, לא בכיכר הבימה ולא בכיכר רבין.
תת-ניצב אילן פרץ: ליווינו והעמדנו שוטרים בנקודות שחשבנו, שהן מקום שנכון לעצור בהן את התהלוכה, אם התהלוכה תגיע לשם.
תת-ניצב אילן פרץ: אני חושב שזאת למידה תוך כדי תנועה.
תת-ניצב אילן פרץ: דבר שני, השלמנו את הציוד של כל שוטרי היס"מ עם מצלמות גוף.
תת-ניצב אילן פרץ: העדויות שעלו פה על שוטרי יס"מ ללא תג שם, מבחינתנו זאת תקלה וזה לא אמור לקרות.
מיכל (מיקי) חיימוביץ': חמורה.
ינון אזולאי: מה זה תקלה?
ינון אזולאי: כולם היו ככה.
ינון אזולאי: אני הייתי שם בירושלים, בפיקודו של שימי מרציאנו, אתה יכול לשאול אותו.
ינון אזולאי: כולם היו כך.
ינון אזולאי: ניגשנו והערנו על זה תוך כדי הפגנה.
מיכל (מיקי) חיימוביץ': אני מעידה שבתל אביב כולם עם תגים.
ינון אזולאי: הערנו על זה, ולא קיבלנו מענה במקום.
מיקי לוי: ינון, הם היו עם אפודים?
ינון אזולאי: כן, תשים להם סקוטש על האפוד.
מיכל (מיקי) חיימוביץ': כמו שנכנסים למחלקת קורונה, ויש תמונה ושם.
מיקי לוי: אני מסכים, רק שאין סידור של סקוטש.
מיקי לוי: צריך לעשות את זה.
מיכל (מיקי) חיימוביץ': תת-ניצב פרץ, בבקשה.
תת-ניצב אילן פרץ: אני רוצה להזכיר לכם.
תת-ניצב אילן פרץ: זאת ועדת הפנים, ואני מניח שמעניינים אתכם גם שאר הדברים.
תת-ניצב אילן פרץ: בשבוע האחרון בלבד היו מעל 200 מוקדים של שריפות והמשטרה פעלה שם יחד עם כיבוי והצלה.
תת-ניצב אילן פרץ: פונו בתים וגם היינו במוקדים.
תת-ניצב אילן פרץ: הגבנו לקרוב ל-27,000 קריאות מוקד, עם ניידות סיור.
תת-ניצב אילן פרץ: הפשיעה לא הפסיקה, תאונות הדרכים לא הפסיקו.
תת-ניצב אילן פרץ: אנחנו ממשיכים לפעול, ובמקביל לאבטח את כל ההפגנות ולאפשר את המחאות שיש בארץ.
תת-ניצב אילן פרץ: אנחנו כן מפיקים לקחים ואמרתי שכל אירוע שגם אתם מציגים בפנינו, כל סרטון וכל תמונה, מבחינתנו זאת נקודה שבה אנחנו מפיקים לקחים, מתקנים ומשייפים היכן שצריך לשייף את המדיניות, את ההכנה וגם את הפעילות שלנו בהתאם.
תת-ניצב אילן פרץ: לצד זה אני רוצה להגיד שמה שיפה במשטרה, במנגנון הזה, זה שהחוק הוא נר לרגלינו.
תת-ניצב אילן פרץ: השוטר וגם המפקד מתכתבים עם אותו חוק.
תת-ניצב אילן פרץ: לכן, מה שמבחינתנו מאוד בולט, זה שיקול הדעת ואנחנו מסבירים למה, מסבירים את המצב ומדברים עם השוטרים ועם המפקדים על היום שלמוחרת.
תת-ניצב אילן פרץ: אני חושב שזה משהו שכולנו צריכים לתת לו התייחסות.
מיכל (מיקי) חיימוביץ': תת-ניצב אילן פרץ, שלחו אותך לכאן כי יודעים שאתה באמת מייצג נאמנה את המשטרה ומדבר מאוד מאוד יפה, אבל אני חייבת להגיד לך, כמי שהייתה בשטח בשבועיים האחרונים, שיש פער מאוד גדול בין הדברים האלה לבין מה שקורה בשטח.
מיכל (מיקי) חיימוביץ': עשינו עבודת הכנה מאוד מאוד אינטנסיבית ועמוקה לקראת הדיון הזה.
מיכל (מיקי) חיימוביץ': יש לנו עדויות ואני מצפה שאנחנו ניפגש שוב, אני אראה לכם את הדברים האלה ואתם תשמעו אותם.
מיכל (מיקי) חיימוביץ': הדברים בשטח קשים מאוד, ולפעמים מראים על סוג של ראש בקיר של המשטרה.
מיכל (מיקי) חיימוביץ': מול הכלה במקום מסוים, פשוט אטימת עיניים והתנהלות שאי אפשר להסביר אותה, במיוחד בשעות הקטנות של הלילה.
מיכל (מיקי) חיימוביץ': סוג של התנכלות למפגינים.
מיכל (מיקי) חיימוביץ': אני מנסה להבין ממך, ובעיקר אני מנסה לקבל תשובות על הסיפור של הכליאה, על הסיפור של החסימה.
מיכל (מיקי) חיימוביץ': קודם דיברו על כך שכאשר יש הפגנה נרחבת ואנשים נמצאים רחוק, הכניסה של השוטרים היא זאת שמדליקה.
מיכל (מיקי) חיימוביץ': ואני ראיתי את זה קורה מול עיניי פעם אחרי פעם אחרי פעם.
מיכל (מיקי) חיימוביץ': דווקא הנוכחות שלכם ודווקא ההתנהגות שלכם היא זאת שהדליקה את ההפגנה.
מיכל (מיקי) חיימוביץ': אנשים עומדים אחד מול השני, ואתם באים ונותנים להם קנסות על מסכה.
מיכל (מיקי) חיימוביץ': כולם מתקבצים ואז אתם נותנים קנסות על זה שמתקהלים, אבל אתם יצרתם את ההתקהלות.
מיכל (מיקי) חיימוביץ': אני אומרת לכם, בעניין הזה יש לכם הרבה מאוד לחשוב ולשנות, ואני מצפה מכם לבוא עם תשובות ספציפית על הדברים האלה – על הכליאות ועל החסימות – כי הדברים האלה הם המקום להתנגשויות, לפציעות ולמקרים ממש מסוכנים שאנשים נמצאים בהם.
מיכל (מיקי) חיימוביץ': וזה על בסיס כמעט יום-יומי.
רם בן ברק: גברתי, אני חושב שצריך גם לעשות הבחנה מאוד מאוד ברורה בין הפגנה, שמתנהלת בשקט יחסי, ללא פגיעה ברכוש וללא ונדליזם, לבין הפרות סדר.
רם בן ברק: זה לא אותו דבר.
מיכל (מיקי) חיימוביץ': ברור.
רם בן ברק: במגזר החרדי, מעבר להפגנות הלגיטימיות, ויש כאלה, הרבה פעמים אנחנו רואים הפרות סדר קשות.
ינון אזולאי: אתה יודע מתי זה קורה?
ינון אזולאי: אני אסביר לך.
ינון אזולאי: בחיים לא היה דבר כזה.
ינון אזולאי: מתי קרה דבר כזה בבני ברק, שנכנסו עם כוח לא סביר ולא מידתי?
ינון אזולאי: אז באו והביאו עליהם את זה.
ינון אזולאי: הדבר לא נכון, וצריך הידברות קודם.
ינון אזולאי: תאמין לי, המשטרה יודעת לעשות את זה טוב מאוד.
מיכל (מיקי) חיימוביץ': ינון אזולאי, תודה.
מיכל (מיקי) חיימוביץ': סונדוס, בבקשה, כי את באמת יושבת פה שלוש שעות.
סונדוס סאלח: אני צריכה ללכת לעוד ישיבת ועדה.
סונדוס סאלח: קודם כל, ברכות על ההתמדה והנחישות בהצגת התופעה ובסיקור התופעה, בניסיון להביא לפתרונות כמה שניתן.
סונדוס סאלח: השילוב בין שתי הוועדות מאוד חיוני בשלב הזה, כי אנחנו רואים שהמשטרה פועלת ביד קלה ואלימה נגד המפגינים, ללא שום ביקורת מצד הממשלה.
אוסאמה סעדי: ביד קלה-קשה.
סונדוס סאלח: ביד קלה ואלימה נגד המפגינים.
סונדוס סאלח: יש כאן שתי תופעות מאוד מדאיגות: גם האלימות המשטרתית וגם הפוליטיזציה של המשטרה עצמה.
סונדוס סאלח: מי שאומר שהמשטרה לא פועלת מתוך מניעים פוליטיים, משלה את עצמו ומשלה את כל הציבור.
סונדוס סאלח: המשטרה יוצאת נגד המפגינים, שיוצאים נגד כישלון המשטרה בניהול המשבר.
סונדוס סאלח: אלה לא אנשים שאין להם מה לעשות ועכשיו יצאו להפגין כי טוב להם וכייף להם לעשות את זה.
סונדוס סאלח: אלה אנשים שמר להם, שכואב להם, שהם חיים בתנאים קשים כלכלית, בריאותית, חברתית, והם יוצאים נגד הממשלה.
סונדוס סאלח: המשטרה פועלת כרוח המפקד של הממשלה, והיא באה להגן על הממשלה, על האינטרסים הפוליטיים של המשטרה.
סונדוס סאלח: המשטרה עשתה דוקטורט באלימות וזאת ההתמחות שלה בחברה הערבית.
סונדוס סאלח: החודש ציינו 20 שנה לאירועי אוקטובר, בהם נרצחו 13 אזרחים חפים מפשע על ידי כוחות המשטרה.
סונדוס סאלח: מאז ועד השנה הזאת נרצחו 44 אזרחים ערבים על ידי כוחות המשטרה.
סונדוס סאלח: זה לא ימשיך רק בחברה הערבית, זה ימשיך גם לכל החברה הישראלית, וזה הזמן לטפל בתופעה של האלימות המשטרתית, כתופעה כוללת וחוצת אוכלוסיות.
מיכל (מיקי) חיימוביץ': תודה, חברת הכנסת סאלח.
מיכל (מיקי) חיימוביץ': תת-ניצב אילן פרץ, בבקשה, אם אתה יכול לסכם את הדברים.
מיכל (מיקי) חיימוביץ': אנחנו מסיימים את הדיון הזה ויהיה לו המשך.
מיכל (מיקי) חיימוביץ': אני מבטיחה.